NARIADENIE KOMISIE (ES) č. 1276/2004
z 12. júla 2004,
ktoré mení a dopĺňa nariadenie (ES) č. 204/2004 týkajúce sa zriadenia trvalej dražby na ďalší predaj ryže zo zberu v rokoch 1998 a 1999, zadržanej talianskou intervenujúcou inštitúciou, na trhu spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3072/95 z 22. decembra 1995 o spoločnej organizácii trhu s ryžou (1), najmä na jeho článok 8 bod b),
keďže:
(1)
Nariadením Komisie (ES) č. 204/2004 (2) bola zriadená trvalá dražba na ďalší predaj ryže zo zberu v rokoch 1998 a 1999, zadržanej talianskou intervenujúcou inštitúciou, na trhu spoločenstva.
(2)
Situácia na trhu s ryžou v súčasnosti poskytuje príležitosti na predaj dodatočných množstiev, predovšetkým pre produkciu zlomkovej ryže. Je teda vhodné pridať k množstvu ryže, danému na predaj v zmysle nariadenia (ES) č. 204/2004, dodatočné množstvo ryže držanej talianskou intervenujúcou inštitúciou.
(3)
Na predaj zvyšného množstva treba predĺžiť stálu dražbu zriadenú nariadením (ES) č. 204/2004, počítajúc s dodatočnými čiastkovými dražbami v júli a v auguste 2004.
(4)
Preto je vhodné zmeniť a doplniť nariadenie (ES) č. 204/2004.
(5)
Opatrenia ustanovené týmto nariadením sú v súlade s názorom Riadiaceho výboru pre obilniny,
PRIJALA TOTO NARIADENIE:
Článok 1
V článku 5 nariadenia (ES) č. 204/2004 sa odseky 2 a 3 nahrádzajú takto:
„2. Lehota na predloženie ponúk pre čiastkové dražby vyprší v nasledujúce utorky o 12.00 hod. (bruselského času): 2. marca 2004, 16. marca 2004, 30. marca 2004, 13. apríla 2004, 27. apríla 2004, 11. mája 2004, 25. mája 2004, 8. júna 2004 a 27. júla 2004. Lehota na predloženie ponúk začína plynúť v stredu predchádzajúcu dátumu vypršania príslušnej lehoty.
3. Lehota na predloženie ponúk na poslednú čiastkovú dražbu začína plynúť 4. augusta 2004 a končí 10. augusta 2004 o 12.00 hod. (bruselského času).
Ponuky musia byť predložené talianskej intervenujúcej inštitúcii:
Ente Nazionale Risi (ENR)
Piazza Pio XI, 1
I-20123 Milano
Tel.: (39-02) 885 51 11
Fax : (39-02) 86 13 72“
Článok 2
Príloha I nariadenia (ES) č. 204/2004 sa nahrádza textom uvedeným v prílohe tohto nariadenia.
Článok 3
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 2004